
From: Ieva Deksne <Ieva.Deksne@tm.gov.lv> 
Sent: Thursday, November 11, 2021 9:52 AM
To: Pasts <Pasts@em.gov.lv>
Cc: Arta.Šmukste@em.gov.lv; Juta Ķupe <Juta.Kupe@tm.gov.lv>; Sandis Vilcāns <Sandis.Vilcans@tm.gov.lv>; Zanda Stara <Zanda.Stara@TM.GOV.LV>
Subject: Elektroniskā 5 dienu skaņošana VSS-639 (likumprojekts “Grozījumi Negodīgas komercprakses aizlieguma likumā”)

INFORMĀCIJAI: E-pasta vēstules sūtītājs ir ārējais adresāts.
Labdien!

Tieslietu ministrija ir izskatījusi Ekonomikas ministrijas precizēto likumprojektu “Grozījumi Negodīgas komercprakses aizlieguma likumā” (VSS-639) (turpmāk – projekts), anotāciju un izziņu par izteiktajiem iebildumiem, un informē, ka atbalsta tā tālāko virzību, izsakot šādus priekšlikumus:

1. Aicinām izvērtēt lietderību un nepieciešamību projektā ietvertajām normām paredzēt trīs dažādus spēkā stāšanās laikus, proti, no šobrīd projektā noteiktā izriet, ka projekta 1. pants un tādējādi arī projekts stājas spēkā vispārējā kārtībā, projekta 2. pants -  2022. gada 1. janvārī, savukārt 3.-10. pants stājas spēkā 2022. gada 28. maijā. Vienlaikus Tieslietu ministrija norāda, ka saskaņā ar Ministru kabineta 2009. gada 3. februāra noteikumiem Nr.108 “Normatīvo aktu projektu sagatavošanas noteikumi” un to piemērošanas praksi atsevišķu likuma vienību citādu spēkā stāšanās kārtību nekā visam likumam nosaka pārejas noteikumos. Nosakot likuma vienībai citādu spēkā stāšanās kārtību, jāievēro, ka nav ieteicams šādu izņēmuma kārtību noteikt lielam daudzumam vienību. Savukārt aiz likumprojekta informatīvās atsauces uz Eiropas Savienības direktīvām raksta noteikumus nevis par atsevišķu vienību spēkā stāšanās kārtību, bet gan par visa likuma spēkā stāšanās laiku. Ja tomēr Ekonomikas ministrijas ieskatā ir būtiski noteikt atsevišķām projekta vienībām atšķirīgu spēkā stāšanās kārtību, lūdzam tam ietvert pamatojumu anotācijā. 

2. Projekta anotācijā norādīts: "Kā galvenajiem parametriem sodu noteikšanā būtu jābūt samērīgumam un proporcionalitātei vērtējot pašu pārkāpumu un tā sekas, nevis pārkāpēja un cietušo personu nacionālo piederību/ atrašanās valsti." Nav nepieciešams lietot vārdkopu "samērīgums un proporcionalitāte", pietiek ar vārdu "samērīgums".

3. Projekta anotācijā norādīts, piemēram: "Tomēr, ņemot vērā naudas soda efektivitātes prasības, tai skaitā, komercprakses pārkāpuma prevencijas nozīmi un pārkāpēja sodīšanu par izdarīto pārkāpumu, ierobežojot viņam piekļuvi ieņēmumiem, kuri faktiski gūti negodīgas komercprakses īstenošanas laikā, uzraudzības iestāde, administratīvajā aktā pamatojot naudas soda efektivitātes apsvērumus un samērīgumu, ir tiesīga noteikt naudas sodu atbilstoši 15.2 panta  pirmās daļas 2) vai 3) punktam.  Var rasties situācijas, kad šī panta pirmās daļas 1) punktā norādītie ieņēmumi nav izmantojami, lai piemērotais naudas sods atbilstu izdarītajam pārkāpumam."
Aicinām pārskatīt projekta anotāciju un precizēt norādes uz normatīvā akta vienībām (piemēram, "15.2 panta pirmās daļas 2. vai 3. punkts").

4. Aicinām projekta anotāciju papildināt ar šādu norādi (piemēram, projekta anotācijas 14. lpp. pēc pirmās rindkopas): "Jebkurā gadījumā ir vērtējams soda samērīgums, tostarp ņemot vērā personas mantisko stāvokli. Soda apmērs nedrīkst radīt nepanesamu finansiālu slogu personai."

5. Aicinām novērst spēkā esošā likuma nepilnību un papildināt projektu ar grozījumiem, kas paredzētu konkrētus pārkāpumu noilguma termiņus. Lai arī šobrīd tiesiskās drošības princips, neskatoties uz likuma regulējumu, ierobežo iestādes tiesības piemērot sankcijas, tomēr tiesiskās noteiktības interesēs ir svarīgi noteikt konkrētu sodoša rakstura administratīvo sankciju piemērošanas noilguma termiņu (Danovskis E. Sodu tiesību principu nozīme administratīvajās tiesībās. Grām.: Autoru kolektīvs. Juridisko personu publiski tiesiskā atbildība. Rīga: LU Akadēmiskais apgāds, 2018, 139. lpp.).


Ar cieņu

Ieva Deksne
Tieslietu ministrijas
Civiltiesību departamenta 
Vispārējo civiltiesību nodaļas juriste
Tālrunis: +371 67036856
E-pasts: Ieva.Deksne@tm.gov.lv 
www.tm.gov.lv  

Sandis Vilcāns 
Valststiesību departamenta
Administratīvās atbildības politikas nodaļas jurists
67036901, Sandis.Vilcans@tm.gov.lv

[image: ]
[bookmark: _GoBack]
image1.jpeg
Tieslietu ministrija




